# PR-tekster - Universitetskoret Lille MUKO

***Universitetskoret Lille MUKO*** er et klassisk kor med base i København. Koret har tilknytning til Københavns Universitet, hvor det regelmæssigt fungerer repræsentativt ved officielle lejligheder.

Lille MUKO består af nuværende og tidligere musikstuderende samt andre kvalificerede sangere. Sammensætningen af unge, talentfulde musikstuderende og mere erfarne korsangere er en væsentligt medvirkende årsag til, at koret lige siden oprettelsen i 1967 har hørt til blandt eliten af danske kor og har kunnet tilbyde et musikalsk udviklende og socialt attraktivt miljø for korsangere.

En lige så vigtig årsag er, at Lille MUKO gennem tiderne og indtil 2020 alene har haft fire faste dirigenter, der alle har hørt til deres generations førende kordirigenter: Poul Jørgensen, Tamás Vetö, Kaare Hansen og Jesper Grove Jørgensen. Denne kontinuitet i den musikalske ledelse har sikret fastholdelse af den udtryksform og klang, som koret er berømmet for.

Lille MUKO favner bredt og søger at udforske den klassiske musik i mange forskellige sammenhænge, men korets varemærke er den lyriske og inderlige fortolkning af danske sange og salmer. Endvidere har den romantiske kormusik og helt ny kormusik høj prioritet for koret, der ofte har medvirket uropførelser af danske komponisters værker.

Koret har derudover opført mange af de største kor- og orkesterværker i samarbejde med professionelle danske orkestre, og siden stiftelsen har det deltaget i et væld af konkurrencer og turnéer over det meste af verden, hvorfra det har hjembragt flere estimerede priser.

Lille MUKO har gennem årene udgivet 33 plader og CD'er, der afspejler korets varierende repertoire og som jævnligt høres i dansk radio. Tre af disse har fået særlig opmærksomhed efter at være blevet nomineret til en dansk Grammy.

***Dirigent Ole Faurschou***

I 2020 overtog Ole Faurschou dirigentstokken fra Jesper Grove Jørgensen. Han er uddannet på Det Kgl. Danske Musikkonservatorium i 2003 samt Universität für Musik und Darstellende Kunst, Wien.

I en årrække dirigent på OrkesterEfterskolen og for Akademisk Kor Århus.

Ole har stået i spidsen for talrige kor og orkestre som fx Aarhus Symfoniorkester og Det Kongelige Teaters Kor samt for flere operaproduktioner.

Han har dirigeret over det meste af Europa, USA og Kina. Vinder af konkurrencer, f.eks. ved Chor Olympics i Beijing 2006 og ’Musica sacra a Roma’ 2015. Dirigeret transmissioner sendt på DR og indspillet en række CD'er bl.a. på Naxos.

Ole er en efterspurgt instruktør på stævner og kurser og har undervist på konservatorier, kirkemusikskole og universitet. Siden 2017 dirigent for Det Danske Pigekor og kunstnerisk leder af DRs ’Malko Dirigentskole’. Og som nævnt fra 2020 for Universitetskoret Lille MUKO.